**NÁRODNÁ RADA SLOVENSKEJ REPUBLIKY**

VIII. volebné obdobie

**Návrh**

**Ústavný zákon**

z ... 2021,

**ktorým sa mení a dopĺňa ústavný zákon** **č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu   
a núdzového stavu v znení zákona č. [113/2004 Z. z.](https://www.slov-lex.sk/pravne-predpisy/SK/ZZ/2004/113/20040401.html), zákona č. [566/2005 Z. z.](https://www.slov-lex.sk/pravne-predpisy/SK/ZZ/2005/566/20060101.html),   
zákona č. [181/2006 Z. z.](https://www.slov-lex.sk/pravne-predpisy/SK/ZZ/2006/181/20060411.html), zákona č. [344/2015 Z. z.](https://www.slov-lex.sk/pravne-predpisy/SK/ZZ/2015/344/20160102.html) a zákona č. [414/2020 Z. z.](https://www.slov-lex.sk/pravne-predpisy/SK/ZZ/2020/414/20201229.html) sa mení a dopĺňa takto:

1. Čl. 5 ods. 1 znie:

„(1) Núdzový stav môže vláda vyhlásiť len za podmienky, že došlo alebo bezprostredne hrozí,   
že dôjde k ohrozeniu života a zdravia osôb v príčinnej súvislosti so vznikom epidémie,   
k ohrozeniu životného prostredia alebo k ohrozeniu značných majetkových hodnôt v dôsledku živelnej pohromy, katastrofy, priemyselnej, dopravnej alebo inej prevádzkovej havárie. Núdzový stav možno vyhlásiť z dôvodu epidémie len na postihnutom území; z ostatných dôvodov možno vyhlásiť núdzový stav na postihnutom alebo bezprostredne ohrozenom území. Postihnutým alebo bezprostredne ohrozeným územím môže byť obec, okres alebo kraj.“.

1. Čl. 5 ods. 2 znie:

„(2) Núdzový stav možno vyhlásiť v nevyhnutnom rozsahu a na nevyhnutný čas,   
najdlhšie na 90 dní. S vyhlásením núdzového stavu musí vopred vysloviť súhlas národná rada trojpätinovou väčšinou všetkých poslancov. V prípade, že sa núdzový stav vyhlási opätovne   
do 90 dní od skončenia predchádzajúceho núdzového stavu, vyhláseného z toho istého dôvodu a na tom istom území, musí s takýmto predĺžením núdzového stavu vopred vysloviť súhlas národná rada, a to štvorpätinovou väčšinou všetkých poslancov.

1. V čl. 5 ods. 3 prvej vete sa slovo „pandémie“ nahrádza slovom „epidémie“.
2. V čl. 5 ods. 3 písm. a) sa vypúšťajú slová: „núteným pobytom v obydlí alebo“.
3. V čl. 5 ods. 3 písm. g) znie: „obmedziť slobodu pohybu a pobytu zákazom vychádzania   
   v určenom čase a zákazom vstupu na postihnuté alebo bezprostredne ohrozené územie,“.
4. V čl. 5 ods. 4 znie:

„(4) V čase núdzového stavu vyhláseného z dôvodu ohrozenia života a zdravia osôb v príčinnej súvislosti so vznikom epidémie možno v nevyhnutnom rozsahu a na nevyhnutný čas   
podľa závažnosti ohrozenia obmedziť základné práva a slobody a uložiť povinnosti   
na postihnutom území, a to najviac v rozsahu podľa odseku 3 písm. a), b), e), g), h)   
alebo písm. j).“.

1. V čl. 5 sa za ods. 5 vkladá nový odsek 6, ktorý znie:

„(6) Epidémiou na účely tohto zákona sa rozumie rozšírenie nebezpečnej nákazlivej ľudskej choroby na území obce, okresu alebo kraja, ak na tomto postihnutom území dvojnásobne vzrastie počet chorých na túto chorobu v priebehu dvoch po sebe idúcich týždňov.   
Zoznam nebezpečných nákazlivých ľudských chorôb ustanoví vyhláška Ministerstva zdravotníctva Slovenskej republiky.“.

1. Vypúšťa sa čl. 11a.

**Čl. II**

Tento zákon nadobúda účinnosť pätnástym dňom po jeho vyhlásení v Zbierke zákonov.